Talle vas wat glo Duitse regering wou omverwerp(Foto: Fricke/NEWS5/AFP) Die Duitse polisie het 25 verdagtes in hegtenis geneem wat glo aan ŉ verregse groep behoort en van voorneme was om die regering omver te werp en die parlement aan te val. Ongeveer 3 000 beamptes het Woensdag klopjagte op meer as 130 eiendomme uitgevoer. Die klopjagte het gefokus op beweerde lede van die Reichsbürger-beweging wat glo beplan het om op gewelddadige wyse hul weg tot in die Duitse parlement te vind. Die verdagtes word daarvan beskuldig dat hulle teen einde November 2021 ŉ terroristegroep gevorm het met die doel om die bestaande staatsbestel in Duitsland omver te gooi en te vervang. Twee van die verdagtes is in onderskeidelik Oostenryk en Italië in hegtenis geneem. Die Reichsbürger-beweging bestaan uit neo-Nazi’s en samesweringsteoretici wat die legitimiteit van die hedendaagse Duitsland verwerp. Lede van die beweging glo in die voortbestaan van die Duitse Ryk van voor die Eerste Wêreldoorlog toe dit nog ŉ monargie was. Volgens aanklaers glo die verdagtes dat Duitsland deur ŉ “deep state” bestuur word wat omvergewerp moet word. “Deep state” verwys na ŉ groep mense, tipies invloedryke lede van regeringsagentskappe of die weermag, wat glo betrokke is by die geheime manipulasie of beheer van regeringsbeleid. Die verdagtes se plan was glo om die aristokraat en sakeman, prins Heinrich XIII Reuss, as die nuwe leier van Duitsland aan te wys ná die staatsgreep. Hy is een van die verdagtes wat in hegtenis geneem word. Volgens wetstoepassingsagentskappe het Heinrich XIII reeds probeer om kontak met Russiese amptenare te maak om Duitsland se “nuwe staatsbevel” ná die staatsgreep te bespreek. As deel van die voorbereidings vir die staatsgreep het lede van die beweerde terreursel glo wapens verkry en nuwe volgelinge, veral onder die weermag en die polisie, probeer werf. Daar word sterk vermoed dat van die lede van die onlangs gevestigde terreurgroep voormalige soldate is.